Masels: Kry inenting, of bly tuis | Netwerk24
27 Maart 2019 14:20
Kinders jonger as 18 wat nie teen masels ingeënt is nie, is in 'n distrik naby New York vir 30 dae verbied om skool toe te gaan. Hulle mag ook nie winkelsentrums, restaurante en selfs kerke besoek nie.
Oortreders van die verbod kan aangekla word en tot ses maande tronkstraf kry, berig SkyNews.
Die stap is gedoen te midde van 'n uitbreking van masels in die Rockland-distrik.
Ed Day, uitvoerende hoof van die distrik, sê hy dink nie so 'n drastiese stap is al voorheen in Amerika gedoen nie. Dit volg op berigte dat gesondheidswerkers teenstand kry wanneer hulle gevalle van masels ondersoek.
Dit is die ergste uitbreking van masels sedert die siekte in 2000 amptelik in Amerika uitgewis is.
Die siekte raak ortodokse Jode die meeste omdat inentingsvlakke in dié gemeenskap die laagste is.
Volgens Day is net 73% van kinders in die distrik ingeënt. Hy waarsku mense sal verantwoordelik gehou word as hulle die noodmaatreël oortree.
'n Regter het vroeër vandeesmaand ouers se versoek van die hand gewys toe hulle om toestemming gevra het dat hul oningeënte kinders moet teruggaan skool toe. Die ouers het aangevoer hul kinders se grondwetlike regte word geskend. Die regter het bevind dit is in die openbare belang dat die kinders nie skool toe gaan nie.
Ed Day kondig die noodtoestand oor masels in die Rockland-distrik af. Foto: Peter Carr/The Journal News
Daar is reeds 150 bevestigde voorvalle in Rockland en 180 in New York. Meer as 82% van die pasiënte is nie ingeënt nie. Verreweg die meeste pasiënte is jonger as 18 jaar oud, berig The Washington Post.
Day sê daar word van ouers verwag om hul kinders te laat inent. Die owerhede gaan nie spesifiek probeer om kinders wat nie ingeënt is op te spoor nie, maar indien die verbod opgehef word, sal dit na die aanklaer verwys word. Die oortreding is strafbaar met 'n boete van $500 of ses maande tronkstraf.
"Niemand hou daarvan dat die kinders nie in die skool is nie, maar die reëling is suksesvol," het Thomas Humbach, 'n prokureur van die distrik, aan die plaaslike koerant Journal-News gesê.
Masels is 'n hoogs aansteeklike virus en kan ernstige nagevolge hê, soos longontsteking, breinskade en verlies aan gehoor. Dit kan pasiënte se dood veroorsaak.